stanford-oval/wikipedia huggingface dataset:
ภาสกร บุญญลักษม์
รับราชการ

ภาสกรเริ่มต้นรับราชการในตำแหน่งนายอำเภอแก่งคอย จังหวัดสระบุรี จากนั้นมาเป็นนายอำเภอปากพลี จังหวัดนครนายก ตามด้วยรักษาราชการแทนนายอำเภอเมืองนนทบุรี ก่อนจะได้รับแต่งตั้งเป็นนายอำเภอเมืองนนทบุรี ในปี 2554 ตามด้วยตำแหน่งนายอำเภอเมืองพิษณุโลกและได้รับรางวัล ครุฑทองคำ จากพลเอก ประยุทธ์ จันทร์โอชา นายกรัฐมนตรีในขณะนั้นเมื่อปี 2558 จากผลงานการจับกุมพ่อค้ายาเสพติดได้อย่างต่อเนื่องจนขยายผลเข้าไปถึงในเรือนจำ ต่อมาในปีเดียวกัน ก็ได้รับแต่งตั้งให้เป็นปลัดจังหวัดกำแพงเพชร
จากนั้นในปี 2560 ได้รับแต่งตั้งเป็นรองผู้ว่าราชการจังหวัดเชียงราย ในยุคที่นายณรงค์ศักดิ์ โอสถธนากร เป็นผู้ว่าราชการจังหวัด และได้ร่วมในปฏิบัติการค้นหาและกู้ภัยถ้ำหลวง กระทั่งวันที่ 1 ตุลาคม 2563 จึงได้รับโปรดเกล้าฯ ให้พ้นจากตำแหน่งรองผู้ว่าราชการจังหวัดเชียงรายและให้ดำรงตำแหน่งผู้ตรวจราชการกระทรวงมหาดไทย ต่อมาในวันที่ 1 ตุลาคม 2564 ได้รับโปรดเกล้าฯ แต่งตั้งให้ดำรงตำแหน่งผู้ว่าราชการจังหวัดเชียงราย แทนประจญ ปรัชญ์สกุล ที่ขยับไปดำรงตำแหน่งผู้ว่าราชการจังหวัดเชียงใหม่
แต่ดำรงตำแหน่งได้เพียงปีเดียว ก็ได้รับโปรดเกล้าฯ ให้ย้ายไปดำรงตำแหน่งผู้ว่าราชการจังหวัดกระบี่ สลับกับพุฒิพงศ์ ศิริมาตย์ และจากการโยกย้ายในครั้งนี้ส่งผลให้อาจารย์เฉลิมชัย โฆษิตพิพัฒน์ จิตรกรชื่อดังและศิลปินแห่งชาติถึงกับหลั่งน้ำตาโดยให้เหตุผลว่าภาสกรเป็นคนมุ่งมั่นในการทำงาน ในวันที่ 18 กันยายน 2566 ในการประชุมคณะรัฐมนตรีที่ประชุมมีมติให้ภาสกร มาดำรงตำแหน่งผู้ว่าราชการจังหวัดปทุมธานีสืบต่อจากณรงค์ศักดิ์ โอสถธนากร หรือผู้ว่าหมูป่าที่เสียชีวิตไป
เครื่องราชอิสริยาภรณ์

พ.ศ. 2564 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2557 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
พ.ศ. 2538 –  เหรียญพิทักษ์เสรีชน ชั้นที่ 2 ประเภทที่ 2 (ส.ช.)
พ.ศ. 2538 –  เหรียญราชการชายแดน (ช.ด.)
พ.ศ. 2549 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 7 เหรียญเงินดิเรกคุณาภรณ์ (ร.ง.ภ.)
พ.ศ. 2563 –  เหรียญจักรพรรดิมาลา (ร.จ.พ.)
พ.ศ. 2566 –  เหรียญลูกเสือสดุดี ชั้นที่ 1
พ.ศ. 2560 –  เหรียญกาชาดสมนาคุณ ชั้นที่ 1 (เหรียญทอง)
โลโซ

| โลโซ |
| --- | --- |
ที่เกิด:  กรุงเทพมหานคร ประเทศไทย
แนวเพลง: ร็อก ออลเทอร์นาทิฟร็อก กรันจ์ (ช่วงแรก)
ช่วงปี: พ.ศ. 2537–2546, พ.ศ. 2562–ปัจจุบัน
ค่ายเพลง: มอร์ มิวสิก, จีเอ็มเอ็ม แกรมมี่ (พ.ศ. 2539–2545)   ลัสเตอร์เอนเทอร์เทนเมนต์ (พ.ศ. 2562–ปัจจุบัน)

สมาชิก: เสกสรรค์ ศุขพิมาย (เสก) กิตติศักดิ์ โคตรคำ (ใหญ่) อภิรัฐ สุขจิตร์ (รัฐ) ณัฐพล สุนทรานู (กลาง)
โลโซ (อังกฤษ: Loso) เป็นวงดนตรีร็อกไทย นำโดย นักร้อง-มือกีตาร์-นักแต่งเพลง เสกสรรค์ ศุขพิมาย (รู้จักในชื่อ เสก โลโซ) ก่อตั้งวงเมื่อ พ.ศ. 2539 ที่กรุงเทพมหานคร ชื่อของวงจากการเล่นคำของคำว่า ไฮ-โซ ซึ่งเป็นคำแสลงของไทยที่หมายถึง สังคมชนชั้นสูง (มาจากภาษาอังกฤษคำว่า 'high society') และมีจุดมุ่งหมายเพื่อสะท้อนถึงต้นกำเนิดอันต่ำต้อยของกลุ่ม พวกเขาคือหนึ่งในวงดนตรีไทยวงแรก ๆ ที่ได้รับการยอมรับในระดับปานกลางนอกประเทศไทย โดยเคยเล่นในงานเทศกาลดนตรีต่าง ๆ มากมาย รวมถึง เซาท์บายเซาท์เวสต์ และแกลสตันบูรี โลโซยุบวงใน พ.ศ. 2546 และต่อมาเสกสรรค์ก็เป็นศิลปินเดี่ยวในชื่อ เสก โลโซ จนถึงเดือนพฤศจิกายน พ.ศ. 2564 ก่อนจะกลับมารวมตัวกันอีกครั้ง
ในช่วงปลายพุทธทศวรรษ 2530 โลโซได้สร้างชื่อให้กับตัวเองและเป็นส่วนหนึ่งของวงการร็อคไทย หลังจากเซ็นสัญญากับค่าย มอร์ มิวสิก ของ อัสนี โชติกุล และจัดจำหน่ายโดย จีเอ็มเอ็ม แกรมมี่ ไม่นาน พวกเขาก็ออกอัลบั้มแรกของพวกเขา โล โซไซตี้ ใน พ.ศ. 2539 พวกเขาพัฒนาเสียงต้นฉบับโดยผสมผสานระหว่างดนตรีอินดีที่ขับเคลื่อนด้วยกีตาร์ ซึ่งเป็นสไตล์ที่เคยสำรวจกับวงดนตรีร็อค คาราบาว เข้ากับทำนองและจังหวะแบบไทยดั้งเดิม โลโซ ประสบความสำเร็จอย่างไม่คาดฝันในกระแสหลักในประเทศไทยกับอัลบั้มที่สองของพวกเขา เอ็นเตอร์เทนเม้นท์ ซึ่งได้รับการขนานนามว่าเป็น "สถิติใหม่สำหรับวงการดนตรีไทย" โดยมียอดขายมากกว่า 2 ล้านชุด พวกเขายังคงออกอัลบั้มต่อ ๆ มาโดยมียอดขายเฉลี่ยประมาณหนึ่งล้านชุดในประเทศไทย
ประวัติ > จุดเริ่มต้นของวงและก่อตั้งวง (พ.ศ. 2536–2539)

จุดเริ่มต้นของวงโลโซเริ่มเกิดขึ้นจาก เสก เสกสรรค์ ศุขพิมาย โดยเสกได้เข้าสู่เส้นทางดนตรีอาชีพโดยการตระเวนเล่นดนตรีอาชีพตามผับในหลายจังหวัด และได้ไปเรียนงานช่างไฟฟ้าที่วิทยาลัยสารพัดช่างนครราชสีมา เมื่อปี 2536 เสกเล่นดนตรีประจำอยู่ที่ จ.นครสวรรค์ เสกเล่นอยู่กับวงบั๊ดดี้ ที่ร้านสี่แคว ต่อมาเขาได้ย้ายไปเล่นกับวงไดมอนด์ ที่ร้านพาราไดซ์ จ.นครสวรรค์ แทนมือกีตาร์คนเดิมที่ลาออกไป วงดังกล่าวมีมือกลองคือ ใหญ่ กิตติศักดิ์ โคตรคำ ซึ่งนั่นเป็นการพบกันของแรกของเสกและใหญ่
วงไดมอนด์เล่นอยู่ที่ จ.นครสวรรค์ จนถึงต้นปี 2537 ก็ย้ายขึ้นไปเล่นที่ มดยิ้มผับ จ.ลำปาง แต่เล่นได้เพียงสองเดือนวงไดมอนด์ก็แยกทางกัน  เสกและใหญ่จึงตั้งวงชื่อ ไคลแม็กซ์ เล่นที่ผับมดยิ้มต่อเนื่องถึงกลางปี 2537 ก่อนจะยุบวงไปเพราะรู้สึกอิ่มตัวกับการเล่นดนตรีในต่างจังหวัด ทั้งคู่ตัดสินใจเดินทางเข้า กทม. เพื่อแสวงหาความก้าวหน้าในอาชีพนักดนตรีอีกขั้นหนึ่ง  การเดินทางมาครั้งนั้น เสกกับใหญ่ได้ชักชวน รัฐ อภิรัฐ สุขจิตต์ นักดนตรีมือเบสรุ่นพี่ซึ่งชอบคอกันและเล่นดนตรีอยู่อีกผับหนึ่งลงมาด้วยการลงมาหางานที่กรุงเทพฯ สำหรับนักดนตรีต่างจังหวัดนั้นไม่ใช่เรื่องง่าย หลังใช้เวลาอยู่ 2-3 เดือน สุดท้ายต่างคนต่างต้องแยกย้ายกันไปก่อน  เสกไปเล่นกับวงดนตรีชื่อ แคนนอน พี่รัฐย้ายไปเล่นที่จังหวัดปราจีนบุรี ส่วนใหญ่ไปเล่นกับวงชื่อ โอเปร่า ซึ่งในเวลาต่อมาใหญ่ก็ได้ดึงเสกเข้ามาเป็นมือกีต้าร์แทนคนเก่าที่ลาออกไป
เสกนั่นเริ่มฝึกฝนการเขียนเพลงเองมาตั้งแต่สมัยที่อยู่ลำปาง เมื่องานเล่นดนตรีใน กทม.เริ่มเข้าที่เข้าทาง เสกจึงได้ทุ่มเทเวลาเขียนเพลงอย่างต่อเนื่อง จนย่างเข้ากลางปี 2538 ทั้งคู่ก็เริ่มต้นทำเดโมสำหรับวงใหม่ที่กำลังจะตั้งขึ้น โดยช่วงแรกนั้นมือเบสที่มาช่วยเล่นเบสเพื่อทำเดโมคือ Mr.Mark Desara วิศวกรหนุ่มชาวเดนมาร์กที่พักอาศัยอยู่อพาร์ตเม้นต์เดียวกัน หลังสังเกตเห็นเสกกับใหญ่ซ้อมดนตรีที่ห้องซ้อมใต้อพาร์ทเมนต์แค่สองคน  มาร์คเลยเข้ามาแนะนำตัวแล้วบอกว่าตัวเขาเองเคยเล่นดนตรีสมัยอยู่ที่เดนมาร์ก ถ้าอยากให้เขาแจมเบสด้วยก็ยินดี เพราะซาวน์ดนตรีจะได้ครบ เสกกับใหญ่เห็นว่าน่าจะสนุกดีก็เลยชวนมาร์คเข้ามาช่วยซ้อมเดโมด้วย หลังทำเดโมไปได้ 2-3 เพลง เสกจึงติดต่อชวนรัฐมาร่วมวง รัฐตอบตกลง และลาออกจากผับที่ปราจีนบุรีกลับเข้ากรุงเทพฯ
สำหรับชื่อวงใหม่นั้น เสกได้แนวคิดมาจากเนื้อหาของเพลงของวงที่สื่อสารด้วยภาษาที่ตรงไปตรงมา เข้าถึงง่าย ถ่ายทอดผ่านเสียงร้องและดนตรีที่มีเอกลักษณ์  ไม่ซับซ้อนแต่หนักแน่นมีพลัง รวมถึงภาพลักษณ์ของสมาชิกในวงที่เป็นคนเรียบง่ายติดดินไม่ใช่ไฮโซ  ที่สุดชื่อใหม่ของวง โลโซ จึงลงตัวและเหมาะสมที่สุด ภายหลังจากทำเดโม่จนครบอัลบั้มแล้ว จึงได้ไปนำเสนอค่ายเพลงต่างๆหลายค่าย แต่ถูกปฏิเสธไม่ได้รับเลือกเป็นศิลปินเพียงเพราะรูปลักษณ์ภายนอกของสมาชิกวง เนื่องจากในยุคนั้นศิลปินนักร้องที่โด่งดัง จะต้องมีหน้าตาที่ดีหรือเป็นนักแสดงมาก่อน
ประวัติ > ประสบความสำเร็จ (พ.ศ. 2539–2541)

วันหนึ่ง ศักดิ์สิทธิ์ แท่งทอง ต้องการจะทำวงดนตรีจึงได้ชักชวนวงโลโซมาเป็นวงแบ็คอัพ และได้ออกอัลบั้มเพลงชุด เด็กหลังห้อง เมื่อต้นปี พ.ศ. 2539 ภายหลังจากนั้นแท่ง ศักดิ์สิทธิ์ ได้แนะนำเสกให้นำอัลบั้มเพลง Demo ไปเสนอกับค่ายมอร์ มิวสิก ของอัสนี โชติกุล ในเครือของแกรมมี่ ซึ่งเพิ่งเปิดมาใหม่ อัลบั้มเพลง Demo ดังกล่าวประสบความสำเร็จประกอบกับช่วงดนตรีที่เปลี่ยนไปสู่ยุคของดนตรีร็อคที่เน้นความสามารถมากกว่าหน้าตา ทำให้โลโซได้เป็นศิลปินในที่สุด งานบันทึกเสียงใช้เวลาประมาณ 20 วันในช่วงเดือนมกราคม-กุมภาพันธ์ ที่ห้องบันทึกเสียงบัตเตอร์ฟลายและได้ออกอัลบั้มชุดแรกของวงโลโซ ใช้ชื่อชุดว่า Lo Society ในเดือนเมษายน พ.ศ. 2539 โดยมีพิเชษฐ์ เครือวัลย์เป็นโปรดิวเซอร์ร่วมกับวง ซึ่งอัลบั้มนี้มีแนวเพลงที่มีความเป็นร็อคแบบกรันจ์ มีเพลงในอัลบั้มอย่างเพลง ฉันหรือเธอ (ที่เปลี่ยนไป), ไม่ต้องห่วงฉัน, เราและนาย, ไม่ตายหรอกเธอ, อยากบอกว่าเสียใจ, คุณเธอ อัลบั้มชุดนี้ประสบความสำเร็จเกินความคาดหมายและได้รับกระแสตอบรับเป็นอย่างดีจากแฟนเพลงชาวไทย ซึ่งในยุคสมัยนั้นกระแสของเพลงอัลเทอร์เนทีฟในไทยยังได้รับความนิยมเป็นอย่างมาก วงโลโซถือเป็นวงร็อคที่สามารถต่อสู้กับศิลปินอัลเทอร์เนทีฟชื่อดังจากค่ายเพลงอื่น จนสามารถดึงกระแสความนิยมมายังค่ายมอร์ มิวสิค และแกรมมี่ได้ ถึงแม้ว่าวงจะมีเครื่องดนตรีเพียงแค่สามชิ้น แต่ซาวด์ดนตรีที่ออกมานั้นแน่นจับใจ เพลงทั้งหมดของวงแต่งคำร้องและทำนองเองโดยเสก และบันทึกเสียงเพลงในวงเอง ทำให้ชื่อของเสกสรรค์ ศุขพิมาย และวงโลโซเป็นที่จดจำของแฟนเพลงชาวไทย และได้รับการยกย่องให้เป็นศิลปินร็อคระดับแนวหน้าของประเทศไทยในขณะนั้น
ต่อมาในปี พ.ศ. 2540 วงโลโซก็ได้มีผลงานอัลบั้มพิเศษในชื่อ LOSO Special จักรยานสีแดง ซึ่งเป็นอัลบั้มเพลงประกอบภาพยนตร์เรื่อง จักรยานสีแดง ที่ได้ซูเปอร์สตาร์สุดฮอตในยุคนั้นอย่าง มอส ปฏิภาณ และ ทาทา ยัง เป็นคู่พระนางในเรื่อง มีเพลงอย่าง จักรยานสีแดง ซึ่งเป็นเพลงสุดฮิตทั่วบ้านทั่วเมืองเลยทีเดียว ในอัลบั้มนี้ประสบความสำเร็จเป็นอย่างมากทั้ง ๆ ที่อัลบั้มนี้มีเพลงเพียง 5 เพลงเท่านั้น
หลังจากนั้นในปี พ.ศ. 2541 วงโลโซก็ได้ออกอัลบั้มเพลงชุดที่ 2 ในชื่อ Loso Entertainment อัลบั้มชุดนี้ได้นำพาวงโลโซทะยานมาถึงจุดประสบความสำเร็จสูงสุดวงร็อคเบอร์หนึ่งของประเทศไทย การันตีจากยอดขายอัลบั้มที่สูงเกิน 2 ล้านชุด เป็นยอดขายที่สูงที่สุดของศิลปินร็อคในแกรมมี่ เพลงในอัลบั้มนี้มีความเป็นร็อคแอนด์โรลมากขึ้นกว่าอัลบั้มชุดที่แล้วที่เป็นเพลงแนวกรันจ์ร็อค มีเพลงเปิดอัลบั้มอย่างเพลง อยากเห็นหน้าคุณ เพลงมันส์สนุกพูดถึงคนที่มีอาการตกหลุมรักอย่างสุด ๆ แล้วอยากจะเห็นหน้าคนที่รักนั้นทั้งวันทั้งคืน มีเพลงช้าอย่างเพลง อะไรก็ยอม ซึ่งเป็นเพลงช้าที่บาดใจทั้งคำร้องและทำนองซึ่งเสกแต่งขึ้น ทำให้กวาดความนิยมของแฟนเพลงชาวไทยทั้งประเทศ และเป็นเพลงที่ขึ้นชาร์ตอันดับที่หนึ่งในหลายคลื่นวิทยุทั่วประเทศเป็นเวลานาน แล้วมีเพลง ซมซาน เพลงร็อคกวน ๆ ที่สร้างกระแสไปทั่วประเทศ ได้รับความนิยมไปทั่วทุกกลุ่มผู้ฟัง ทำให้เพลงนี้ถือเป็นเพลงร็อคระดับตำนานของประเทศที่ไม่มีใครไม่รู้จัก นอกจากนี้ยังมีเพลง เลิกแล้วต่อกัน, แม่
ประวัติ > แยกย้าย (พ.ศ. 2545–2562)

หลังจากคอนเสิร์ตใหญ่ผ่านพ้นไป โลโซได้ทัวร์คอนเสิร์ตต่อจนถึงเดือนมกราคม พ.ศ. 2545 โลโซก็ได้หยุดทัวร์คอนเสิร์ต และในปี พ.ศ. 2546 เสกได้ประกาศอย่างเป็นทางการว่า ได้ยุบวงโลโซ และสมาชิกในวงก็แยกย้ายกันไปแล้ว เนื่องจากถึงจุดอิ่มตัวของวงและขอพักวงการเพื่อไปเรียนต่อยังประเทศอังกฤษเพื่อเรียนภาษาและดนตรีเพื่มเติม พร้อมกับฝากผลงานอัลบั้มเดี่ยวชุดแรกของเขา ชื่อชุดว่า 7 สิงหา หลังจากเสกเรียนจบ เขาก็กลับเข้าสู่วงการดนตรีต่อโดยเขาได้ร่วมทำเพลงและออกอัลบั้มพิเศษคู่กับเบิร์ด ธงไชย แมคอินไตย นักร้องซุปเปอร์สตาร์ของเมืองไทย ชื่อชุดว่า เบิร์ด - เสก เมื่อวันที่ 21 พฤษภาคม พ.ศ. 2547 เพื่อเฉลิมฉลองในวาระครบรอบ 20 ปี ของ จีเอ็มเอ็ม แกรมมี่ ซึ่งอัลบั้มชุดนี้ประสบความสำเร็จมากมียอดจำหน่ายสูงสุดแห่งปีคือ 2 ล้านชุด หลังจากนั้นเสกก็ออกอัลบั้มเป็นของตนเองต่อไปในฐานะศิลปินเดี่ยว รับทัวร์คอนเสิร์ตทั่วประเทศ และเขายังเป็นที่รู้จักและยังได้รับความนิยมมาจนถึงปัจจุบัน
กิตติศักดิ์ โคตรคำ (ใหญ่) ได้ร่วมก่อตั้งและเป็นสมาชิกของวงฟาเรนไฮธ์ ร่วมกับรัฐ โลโซ และเชษฐ์ วายน็อตเซเว่น นอกจากนี้ยังรับหน้าที่แบ็คอัพมือกลองให้กับ อัสนี-วสันต์ จนถึงปัจจุบัน(ซึ่งก่อนหน้านั้นช่วงที่อยู่โลโซ ใหญ่ก็เคยทำหน้าที่มือกลองแบ็คอัพในคอนเสิร์ตอัสนี วสันต์ เหมือนข้าวเย็น ปี พ.ศ. 2541) และทำงานเบื้องหลังบันทึกเสียงกลองให้กับเพลงของศิลปินชื่อดังหลายวง เช่น Taxi, Hangman, Drama stream, วงพาย, ฯลฯ หลังจากโลโซได้แยกย้ายกันไป ใหญ่ก็ไม่หันกลับมาติดต่อสัมพันธ์และร่วมงานกับเสกเลยเป็นเวลาถึง 17 ปี จนกระทั่งปี พ.ศ. 2562 ใหญ่ได้กลับมาคืนความสัมพันธ์ที่ดีกับเสกอีกครั้งหลังจากที่เสกรักษาอาการไบโพล่าร์
อภิรัฐ สุขจิตร์ (รัฐ) ไปร่วมก่อตั้งและเป็นสมาชิกของวงฟาเรนไฮธ์เช่นเดียวกับใหญ่ และออกจากวงไปในช่วงอัลบั้ม "เอ็กตร้า ฟาเรนไฮธ์" ต่อมาได้กลับมาเล่นดนตรีร่วมงานกับเสกเป็นระยะ อาทิ ช่วงปี พ.ศ. 2549 รับหน้าที่เป็นมือเบสแบ็คอัพให้ในอัลบั้มเดี่ยวของเสก ชื่ออัลบั้ม "แบล็กแอนด์ไวต์" และร่วมทัวร์คอนเสิร์ตกับเสกช่วงระยะหนึ่ง ปี พ.ศ. 2557 รัฐได้เป็นแขกรับเชิญในคอนเสิร์ต 40 ปี เสก โลโซ แต่รู้สึกเหมือน 14  และหันหลังให้กับวงการดนตรี เนื่องด้วยปัญหาสุขภาพ
ณัฐพล สุนทรานู (กลาง) หลังจากออกจากวงตั้งแต่อัลบั้มโลโซแลนด์ไป 4 ปีกลางได้เข้าร่วมเป็นสมาชิกของวง "พลพรรครักเอย" โดยมี "ศักดิ์สิทธิ์ แท่งทอง" เป็นนักร้องนำ โดยทำหน้าที่เล่นเบส แล้วหลังจากนั้นก็หันหลังให้กับวงการดนตรี ไปทำงานเบื้องหลังโดยทำหน้าที่เป็นซาวน์เอนจิเนียร์ให้กับทีมทำเพลงอื่นๆ และประกอบธุรกิจส่วนตัว
ประวัติ > กลับมารวมวงอีกครั้งและปัจจุบัน (พ.ศ. 2562–ปัจจุบัน)

วันที่ 10 ตุลาคม พ.ศ. 2562 เฟซบุ๊คของ เสก โลโซ ได้โพสต์รูปภาพสมาชิกของโลโซยุคบุกเบิกคือ เสก ใหญ่ และรัฐ ถือเป็นการกลับมาพบกันอีกครั้งของสมาชิกโลโซทั้งสามคน ในรอบ 17 ปีหลังจากที่ยุบวงไป สร้างความยินดีให้กับแฟนเพลงโลโซเป็นอย่างมาก ในวันที่ 12 กันยายน พ.ศ. 2563 ได้มีการจัดพิธีมงคลสมรสของเสก โลโซ และภรรยา กานต์ วิภากร โดยสมาชิกโลโซได้แก่ ใหญ่ รัฐ และกลาง ได้มาร่วมงานในครั้งนั้น และได้มีการแสดงดนตรีของสมาชิกวงโลโซทุกคนในงานนั้นด้วย
วันที่ 18 ธันวาคม พ.ศ. 2564 โลโซได้จัดคอนเสิร์ต ขาใหญ่ Festival "LOSO Reunion Live Streaming Concert" (By Kimleng Audio) เป็นการแสดงคอนเสิร์ตอย่างเป็นทางการครั้งแรกของวงโลโซ ในรอบ 20 ปี และเป็นครั้งแรกของโลโซที่ได้จัดคอนเสิร์ตแบบ Live Steaming ผ่านทาง Facebook Group (Private) แต่ยังเปิดให้ผู้ชมสามารถซื้อบัตรไปรับชมหน้าเวทีการแสดงได้แต่จำกัดจำนวนเพียง 20 ที่นั่งเท่านั้น เนื่องด้วยสถานการณ์การแพร่ระบาดของโควิด -19 หลังจากนั้นเป็นต้นมา วงโลโซได้กลับมารับงานคอนเสิร์ตทั่วประเทศอย่างเป็นทางการอีกครั้งใน 20 ปีของวงหลังจากที่แยกย้ายไป โดยมีสมาชิกวง ได้แก่ เสก, ใหญ่ และ กลาง โดยรับงานคอนเสิร์ตควบคู่กับงานคอนเสิร์ตเดี่ยวของเสกไปด้วย ส่วน รัฐ มีปัญหาด้านสุขภาพ แต่ได้ตามมาร่วมทัวร์คอนเสิร์ตกับวงโลโซในภายหลัง (พ.ศ. 2567)
วันที่ 6-7 กรกฎาคม พ.ศ. 2567 โลโซได้จัดคอนเสิร์ตใหญ่อีกครั้งในชื่อคอนเสิร์ต 28 YRS LOSO : We are the ROCK&ROLL Concert ที่อิมแพค อารีน่า เมืองทองธานี โดยถือเป็นคอนเสิร์ตใหญ่ครั้งที่ 2 ของโลโซ นับตั้งแต่คอนเสิร์ตเพื่อเพื่อน เมื่อปี พ.ศ. 2544 โดยแสดงทั้งหมด 2 รอบ มีแขกรับเชิญมาร่วมในคอนเสิร์ต อาทิ รัฐ อภิรัฐ สุขจิตร์, ฟักกลิ้งฮีโร่, ดา เอ็นโดรฟิน, มาย ภาคภูมิ, เบนซ์ พริกไทย, เสือ เสฏกานต์ และศิลปินจากค่าย Luster Entertainment
สมาชิก

เสกสรรค์ ศุขพิมาย (เสก) เกิด 7 สิงหาคม พ.ศ. 2517 ที่ อำเภอโนนไทย จังหวัดนครราชสีมา - นักร้องนำ กีต้าร์ (โซโล่) คีย์บอร์ด แต่งคำร้อง-ทำนองเพลง (พ.ศ. 2539 - 2545, พ.ศ. 2562 - ปัจจุบัน)
กิตติศักดิ์ โคตรคำ (ใหญ่) เกิด 22 มกราคม พ.ศ. 2516 ที่ อำเภอตระการพืชผล จังหวัดอุบลราชธานี - กลองชุด, ร้องประสาน (พ.ศ. 2539 - 2545, พ.ศ. 2562 - ปัจจุบัน)
อภิรัฐ สุขจิตร (รัฐ) เกิด 20 กันยายน พ.ศ. 2510 ที่ เขตจอมทอง จังหวัดกรุงเทพมหานคร - เบส, ร้องประสาน (พ.ศ. 2539 - 2542, พ.ศ. 2544 - 2545, พ.ศ. 2567 - ปัจจุบัน)
ณัฐพล สุนทรานู (กลาง) เกิด 25 ธันวาคม พ.ศ. 2511 ที่ เขตบางแค จังหวัดกรุงเทพมหานคร - เบส, ร้องประสาน (พ.ศ. 2542 - 2544, พ.ศ. 2562 - ปัจจุบัน)
ผลงานเพลง > สตูดิโออัลบั้ม

| ชื่ออัลบั้ม | รายชื่อเพลง | สมาชิกวง |
| --- | --- | --- |
|  ชื่ออัลบั้ม: โล โซไซตี้ (Lo-Society)  วางจำหน่าย: 30 เมษายน พ.ศ. 2539  สังกัด: มอร์ มิวสิค / จีเอ็มเอ็ม แกรมมี่ |  คุณเธอ  I Wanna Love You  อยากบอกว่าเสียใจ  ฉันหรือเธอ (ที่เปลี่ยนไป)  อยากลอง  ไม่ต้องห่วงฉัน  คุณหรือใคร?  ดาว  เราและนาย (เสก,ใหญ่)  ขับรถให้มันตามกฎ  คน (2)  ไม่ต้องห่วงฉัน (โดด Version)  ไม่ตายหรอกเธอ  ฉันหรือเธอ (ที่เปลี่ยนไป) (Acoustic Version) |  เสกสรรค์ ศุขพิมาย (ร้องนำ, กีต้าร์)  กิตติศักดิ์ โคตรคำ (กลอง, ร้อง)  อภิรัฐ สุขจิตร์ (เบส) |
|  ชื่ออัลบั้ม: เอ็นเตอร์เทนเม้นท์ (Entertainment)  วางจำหน่าย: 26 มีนาคม พ.ศ. 2541  สังกัด: มอร์ มิวสิค / จีเอ็มเอ็ม แกรมมี่ |  อยากเห็นหน้าคุณ  คนไม่ดี  อะไรก็ยอม  ซมซาน  เงิน  เลิกแล้วต่อกัน  ด้วยตัวเราเอง  สบายอยู่แล้ว  รักเมืองไทย  แม่  หนีเมือง หนีเธอ |  เสกสรรค์ ศุขพิมาย (ร้องนำ, กีต้าร์)  กิตติศักดิ์ โคตรคำ (กลอง)  อภิรัฐ สุขจิตร์ (เบส) |
|  ชื่ออัลบั้ม: Rock & Roll  วางจำหน่าย: 7 ตุลาคม พ.ศ. 2542  สังกัด: มอร์ มิวสิค / จีเอ็มเอ็ม แกรมมี่ |  Rock & Roll  ไปเลย  ใจสั่งมา  สาหัส  ครึ่งทาง  ท้าวสุรนารี  ดีไหมเอ่ย?  เพื่อนใจ  เจ็บใจ  คืนจันทร์  เส้นทางชีวิต  ประเสริฐ |  เสกสรรค์ ศุขพิมาย (ร้องนำ, กีต้าร์, เบส)  กิตติศักดิ์ โคตรคำ (กลอง, ร้องประสาน)  ณัฐพล สุนทรานู (เบส) |
|  ชื่ออัลบั้ม: Losoland  วางจำหน่าย: 23 กุมภาพันธ์ พ.ศ. 2544  สังกัด: มอร์ มิวสิค / จีเอ็มเอ็ม แกรมมี่ |  เข้ามาเลย  ไม่ว่าง  หมาเห่าเครื่องบิน  ให้รู้ว่ายังรักกัน  คนบ้า  มอ'ไซค์รับจ้าง  อิสระเสรี  Baby i love you  หมูในอวย  รอยยิ้มนักสู้  อย่าเห็นแก่ตัว |  เสกสรรค์ ศุขพิมาย (ร้องนำ, กีต้าร์, เบส)  กิตติศักดิ์ โคตรคำ (กลอง, ร้องประสาน)  ณัฐพล สุนทรานู (เบส, ร้องประสาน) |
|  ชื่ออัลบั้ม: ปกแดง (The Red Album)  วางจำหน่าย: 21 สิงหาคม พ.ศ. 2544  สังกัด: มอร์ มิวสิค / จีเอ็มเอ็ม แกรมมี่ |  พันธ์ทิพย์ (เสก)  5 นาที (เสก)  เคยรักฉันบ้างไหม (เสก)  ฝนตกที่หน้าต่าง (เสก)  ไม่คิดนอกใจ (เสก)  เธอชอบนาย (รัฐ,ใหญ่)  อยากเปลี่ยนใจเธอ (เสก)  ทุกลมหายใจ (เสก)  ลาจากเธอ (เสก)  โชคดี (รัฐ,ใหญ่,เสก) |  เสกสรรค์ ศุขพิมาย (ร้องนำ, กีต้าร์)  กิตติศักดิ์ โคตรคำ (กลอง, ร้อง)  อภิรัฐ สุขจิตร์ (เบส, ร้อง) |
ผลงานเพลง > EP / มินิอัลบั้ม

| ชื่ออัลบั้ม | รายชื่อเพลง | สมาชิกวง |
| --- | --- | --- |
|  ชื่ออัลบั้ม: Loso Special (จากภาพยนตร์เรื่อง จักรยานสีแดง)  วางจำหน่าย: 6 มีนาคม พ.ศ. 2540  สังกัด: มอร์ มิวสิค / จีเอ็มเอ็ม แกรมมี่ |  จักรยานสีแดง  โลกใบใหม่  แทบขาดใจ  เคยบอกว่ารักกัน  เด็กเอ๋ยเด็กน้อย |  เสกสรรค์ ศุขพิมาย (ร้องนำ, กีต้าร์)  กิตติศักดิ์ โคตรคำ (กลอง)  อภิรัฐ สุขจิตร์ (เบส) |
ผลงานเพลง > อัลบั้มรวมเพลง

Best of Loso (ธันวาคม พ.ศ. 2541)
Hot Hit Of 2000 Loso (พ.ศ. 2543)
Super Star Project LOSO Vol.1 - 3 (30 พฤศจิกายน พ.ศ. 2543)
LOSO Best of Collection (30 เมษายน พ.ศ. 2556)
20 TH ANNIVERSARY LOSO (มิถุนายน พ.ศ. 2559)
BEST OF LOSO (กุมภาพันธ์ พ.ศ. 2561)
100 HITS (25 เมษายน พ.ศ. 2566)
ผลงานเพลง > อัลบั้มที่โลโซร่วมแบ็คอัพ

อัลบั้ม เด็กหลังห้อง - ศักดิ์สิทธิ์ แท่งทอง (พ.ศ. 2539)
อัลบั้ม พลังใจ - นากา (พ.ศ. 2542)
คอนเสิร์ต > คอนเสิร์ตใหญ่

| ชื่อคอนเสิร์ต | วันที่แสดง | สถานที่ | สมาชิก | นักดนตรีรับเชิญ | รายชื่อเพลง |
| --- | --- | --- | --- | --- | --- |
| โลโซ เพื่อเพื่อน (Loso For Friend) | 10 พฤศจิกายน พ.ศ. 2544 | เวโลโดรม ศูนย์กีฬาหัวหมาก |  เสกสรรค์ ศุขพิมาย (ร้องนำ, กีตาร์)  กิตติศักดิ์ โคตรคำ (กลอง, ร้องนำ, ร้องประสาน)  อภิรัฐ สุขจิตร์ (เบส, ร้องนำ, ร้องประสาน) |   วง บูโดกัน (เล่นเปิดคอนเสิร์ต)  ณัฐพล อ่วมอิ่ม (เปียโน เพลง ใจสั่งมา)  เศกพล อุ่นสำราญ (แซกโซโฟน เพลง คืนจันทร์)  Strings section (เพลงไม่ตายหรอกเธอ, คืนจันทร์, เคยรักฉันบ้างไหม)  คณะเต้น D : Dance Troupe (เพลง มอ'ไซต์รับจ้าง)  |   Overture เข้ามาเลย พันธ์ทิพย์  5 นาที  ฝนตกที่หน้าต่าง  คนบ้า  สาหัส  ฉันหรือเธอ (ที่เปลี่ยนไป)  จักรยานสีแดง  อยากเปลี่ยนใจเธอ  เราและนาย  แม่  มอ'ไซต์รับจ้าง  ซมซาน  ตังเก  คืนจันทร์  ไม่ตายหรอกเธอ  คุณหรือใคร  เธอชอบนาย  i wanna love you Drum Solo Bass Solo  ใจสั่งมา  เคยรักฉันบ้างไหม  พันธ์ทิพย์ (Punk)  คุณเธอ  อยากเห็นหน้าคุณ --Encore--  ไม่ต้องห่วงฉัน  อะไรก็ยอม  |
| ขาใหญ่ Festival "LOSO Reunion Live Streaming Concert" | 18 ธันวาคม พ.ศ. 2564 | Live Streaming |  เสกสรรค์ ศุขพิมาย (ร้องนำ, กีตาร์)  กิตติศักดิ์ โคตรคำ (กลอง, ร้องนำ, ร้องประสาน)  ณัฐพล สุนทรานู (เบส, ร้องประสาน) |  อภิรัฐ สุขจิตร์ (เพลง เราและนาย, ซมซาน, อะไรก็ยอม)  |   เข้ามาเลย  อยากเห็นหน้าคุณ  เพื่อนใจ  คนบ้า  สาหัส  ฉันหรือเธอ (ที่เปลี่ยนไป)  จักรยานสีแดง  ฝนตกที่หน้าต่าง  เงิน  5 นาที  มอ'ไซต์รับจ้าง  เลิกแล้วต่อกัน  ซมซาน  ตังเก Drum Solo Bass Solo  คืนจันทร์  แม่  คุณหรือใคร  ใจสั่งมา  เคยรักฉันบ้างไหม  พันธ์ทิพย์ (Punk)  Medley - คุณเธอ - I Wanna Love You - ไม่ต้องห่วงฉัน(โดด)  เราและนาย  ซมซาน  อะไรก็ยอม --Encore--  ไม่ตายหรอกเธอ  |
| 28 YRS LOSO : We are the ROCK&ROLL Concert | 6-7 กรกฎาคม พ.ศ. 2567 | อิมแพ็ค อารีน่า เมืองทองธานี |  เสกสรรค์ ศุขพิมาย (ร้องนำ, กีตาร์)  กิตติศักดิ์ โคตรคำ (กลอง, ร้องนำ, ร้องประสาน)  อภิรัฐ สุขจิตร์ (เบส, ร้องนำ, ร้องประสาน)  ณัฐพล สุนทรานู (เบส, ร้องประสาน)  วรบุตร เตี้ยประเสริฐ (กีตาร์, ร้องประสาน)  สุริยฉาย ทองนุช (เบส, ร้องประสาน)  ณัฐฎ์ณัฐ หิรัญสมบูรณ์ (คีย์บอร์ด, ร้องประสาน)  ต่อตระกูล ใบเงิน (กลอง) |   ณัฐวุฒิ ศรีหมอก (ฟักกลิ้งฮีโร่)  ดริณทร์รัฎ มีนะวาณิชย์ (เบนซ์ พริกไทย)  ธนิดา ธรรมวิมล (ดา เอ็นโดรฟิน)  ภาคภูมิ ร่มไทรทอง (มาย)  เสฏกานต์ ศุขพิมาย (เสือ-TG TIGER)  พลสิทธิ์ ทวีรัตน์ (ยังกู)  วรัญญ์ เครือบุตร (ไดมอนด์)  |   พันธ์ทิพย์  ฉันหรือเธอ (ที่เปลี่ยนไป)  เพื่อนใจ  คนบ้า  รอยยิ้มนักสู้  สาหัส  มอไซค์รับจ้าง  เจ็บใจ  ผู้ชนะ  คอนฟิวส์ ซะ  อมพระมาพูด  14 อีกครั้ง  ไม่ตายหรอกเธอ  รักสามเศร้า (พริกไทย)  ไม่ยอมตัดใจ  เส้นทางลูกผู้ชาย  จ๋า  เท่อย่างไทย  แม้ว่า  ทรงเอ (TG TIGER)  หัวหมุน (TG TIGER)  จำเลยรัก (F. HERO)  เธอจะรู้บ้างไหม  คืนจันทร์  ใจสั่งมา  เงิน  I wanna love you  ปูไข่ไก่หลง  นานเท่าไหร่ก็รอ  จักรยานสีแดง  ไม่ต้องห่วงฉัน  แม่  ฝนตกที่หน้าต่าง  หมาเห่าเครื่องบิน  ไม่ใช่ฉันใช่ไหม (ดา เอ็นโดรฟิน)  เธอมีฉัน ฉันมีใคร (ดา เอ็นโดรฟิน)  น้ำเต็มแก้ว (ดา เอ็นโดรฟิน)  5 นาที  เธอชอบนาย  อะไรก็ยอม  ซมซาน  คุณเธอ  ไม่ต้องห่วงฉัน  แทบขาดใจ  เราและนาย  |
↑  ต้นฉบับโดย พงษ์เทพ กระโดนชำนาญ และเพลงนี้ถูกตัดออกจากบันทึกการแสดงสด
↑  แสดงหลังจากจบคอนเสิร์ตแล้ว จึงไม่มีการบันทึกเพลงนี้ในคอนเสิร์ต
คอนเสิร์ต > คอนเสิร์ตพิเศษ

คอนเสิร์ต Speak Softly Love LOSO Reunion (Zaplive Movieconcert) การแสดงดนตรีในวิถีภาพยนตร์ กำกับการแสดงโดย อรุณศักดิ์ อ่องลออ (ฉายครั้งแรกวันที่ 27 - 29 ธันวาคม พ.ศ. 2564 ผ่านแอปพลิเคชัน Zaplive)
คอนเสิร์ต 800,000 Festival Concert (live in 101) Ep1# Loso’s Day VV.I.P & LIVE STREAMING CONCERT LOSO - แปดแสนสตูดิโอ จ.ร้อยเอ็ด (วันที่ 26 กุมภาพันธ์ พ.ศ. 2565)
คอนเสิร์ต LOSO Acoustic Camp Live Streaming Concert (ฺBy Musicband) - นาหญ้าฟาร์ม จ.ลำปาง (วันที่ 5 มีนาคม พ.ศ. 2565)
คอนเสิร์ต LOSO The Original - นวลจันทร์ Station (7 ตุลาคม พ.ศ. 2565)
คอนเสิร์ต LOSO คือเพื่อนกัน เพื่อนตาย ตลอดไป - BCC Hall เซ็นทรัล ลาดพร้าว (วันที่ 4 เมษายน พ.ศ. 2567)
รางวัล

สีสันอะวอร์ดส์ ครั้งที่ 11 ประจำปี พ.ศ. 2541 ศิลปินคู่หรือกลุ่มยอดเยี่ยม จากอัลบั้ม ”โลโซ เอนเทอร์เทนเมนท์”
สีสันอะวอร์ดส์ ครั้งที่ 14 ประจำปี พ.ศ. 2544 ศิลปินคู่หรือศิลปินกลุ่มยอดเยี่ยม, ศิลปินกลุ่มร็อคยอดเยี่ยม, อัลบั้มร็อคยอดเยี่ยม จากอัลบั้ม ”โลโซ แลนด์”
สตาร์เอนเตอร์เทนเมนต์อวอร์ดส 2002 ครั้งที่ 1 ประจำปี พ.ศ. 2544 เพลงยอดนิยม จากเพลง ฝนตกที่หน้าต่าง
The Guitar Mag Awards 2024 ครั้งที่ 22 ประจำปี พ.ศ. 2567 รางวัล Lifetime Achievement พิเศษ
แหล่งข้อมูลอื่น

Losofc.com  - เว็บไซต์แฟนคลับอย่างเป็นทางการของวงโลโซ เก็บถาวร 2010-08-15 ที่ เวย์แบ็กแมชชีน
Losoradio.com - เว็บไซต์วิทยุออนไลน์ของค่ายโลโซ เอ็นเตอร์เทนเมนต์ เก็บถาวร 2014-02-26 ที่ เวย์แบ็กแมชชีน
อำเภอเวียงสระ

| อำเภอเวียงสระ |
| --- | --- |
อำเภอ
การถอดเสียงอักษรโรมัน
 • อักษรโรมัน: Amphoe Wiang Sa
เรียงจากซ้ายไปขวา : วัดทุ่งหลวง, เทวสถานเมืองโบราณเวียงสระ วัดเวียงสระ,
คำขวัญ: ชุมชนเมืองโบราณ สืบสานศรีวิชัย ตลาดใหญ่การค้า ยางพาราชั้นดี มากมีไม้ผล ผู้คนมีน้ำใจ
แผนที่จังหวัดสุราษฎร์ธานี เน้นอำเภอเวียงสระ
พิกัด: 8°37′47″N 99°20′35″E﻿ / ﻿8.62972°N 99.34306°E﻿ / 8.62972; 99.34306
ประเทศ:  ไทย
จังหวัด: สุราษฎร์ธานี
พื้นที่
 • ทั้งหมด: 427.6 ตร.กม. (165.1 ตร.ไมล์)
ประชากร (2567)
 • ทั้งหมด: 53,063 คน
 • ความหนาแน่น: 124.09 คน/ตร.กม. (321.4 คน/ตร.ไมล์)
รหัสไปรษณีย์ : 84190
รหัสภูมิศาสตร์: 8415
ที่ตั้งที่ว่าการ: ที่ว่าการอำเภอเวียงสระ หมู่ที่ 8 ตำบลเวียงสระ อำเภอเวียงสระ จังหวัดสุราษฎร์ธานี 84190
 ส่วนหนึ่งของสารานุกรมประเทศไทย
เวียงสระ เป็นอำเภอที่ตั้งอยู่ในจังหวัดสุราษฎร์ธานี คนภาคใต้ส่วนใหญ่จะเรียกว่า บ้านส้อง โดยอำเภอเวียงสระเป็นศูนย์กลางทางการศึกษา การสาธารณสุข การคมนาคม การค้าและทางเศรษฐกิจของสุราษฎร์ธานีตอนใต้ และบางอำเภอในนครศรีธรรมราชทางทิศตะวันตกเฉียงเหนือ และยังเป็นที่ตั้งของ ศาลจังหวัดเวียงสระ
ภูมิศาสตร์

อำเภอเวียงสระเป็นอำเภอหนึ่งของจังหวัดสุราษฎร์ธานี อยู่ห่างจากตัวจังหวัดประมาณ 69 กิโลเมตร ห่างจากกรุงเทพมหานคร 693 กิโลเมตร มีพื้นที่ 427.6 ตารางกิโลเมตร คิดเป็นร้อยละ 3.30 ของพื้นที่ จังหวัดสุราษฎร์ธานี รูปร่างคล้ายกับสี่เหลี่ยมคางหมู จัดได้ว่าเป็นอำเภอที่มีพื้นที่ขนาดกลางของจังหวัดสุราษฎร์ธานี ที่ว่าการอำเภอตั้งอยู่ในตำบลเวียงสระ
ภูมิศาสตร์ > ที่ตั้งและอาณาเขต

อำเภอเวียงสระตั้งอยู่ทางทิศตะวันออกเฉียงใต้ของจังหวัด มีอาณาเขตติดต่อกับเขตการปกครองข้างเคียงดังต่อไปนี้
ทิศเหนือ ติดต่อกับอำเภอบ้านนาสาร
ทิศตะวันออก ติดต่อกับอำเภอพิปูนและอำเภอฉวาง (จังหวัดนครศรีธรรมราช)
ทิศใต้ ติดต่อกับอำเภอถ้ำพรรณรา (จังหวัดนครศรีธรรมราช)
ทิศตะวันตก ติดต่อกับอำเภอพระแสงและอำเภอเคียนซา
ภูมิศาสตร์ > ภูมิประเทศ

พื้นที่ส่วนใหญ่ของอำเภอเวียงสระเป็นที่ราบแนวยาวทางทิศตะวันออกและเป็นภูเขา ทิศใต้เป็นที่ราบสูงและที่ราบลุ่ม มีลำคลองเล็ก ๆ ไหลผ่านหลายสาย ส่วนทางทิศตะวันตกติดต่อกับแม่น้ำตาปี พื้นที่ประมาณร้อยละ 95.14 เหมาะแก่การทำการเกษตร อีกประมาณร้อยละ 4.96 เป็นภูเขาและป่าไม้เบญจพรรณ แต่ถึงแม้ว่าพื้นที่ของอำเภอเวียงสระจะเหมาะแก่การทำเกษตร แต่ระบบชลประทานยังไม่ดีพอสมควร ทำให้พืชผลทางการเกษตรยังไม่ได้ผลเต็มที่ เกษตรกรยังอาศัยน้ำฝนในการปลูกพืช นอกจากนั้นยังมีพื้นที่อีกจำนวนมาก ตามแนวริมฝั่งแม่น้ำตาปี ยังไม่ได้ปรับปรุงมาใช้ประโยชน์อย่างเต็มที่
ภูมิศาสตร์ > ภูมิอากาศ

ลักษณะภูมิอากาศชุ่มชื้น อบอุ่น แบ่งออกเป็น 2 ฤดูกาล คือ ฤดูร้อนและฤดูฝน ตลอดปีจะแบ่งเป็นฤดูฝน 9 เดือน คือช่วงเดือนพฤษภาคมถึงมกราคม และฤดูร้อน 3 เดือน แต่ฤดูร้อนจะมีฝนตกประปรายเสมอ
ประวัติ

ท้องที่อำเภอเวียงสระเดิมเป็นส่วนหนึ่งของอำเภอบ้านนาสาร ทางราชการได้แบ่งพื้นที่การปกครองอำเภอบ้านนาสาร ออกมาตั้งเป็น กิ่งอำเภอเวียงสระ ตามประกาศกระทรวงมหาดไทยลงวันที่ 23 กุมภาพันธ์ พ.ศ. 2511 โดยมีผลบังคับตั้งแต่วันที่ 12 มีนาคม ปีเดียวกัน
และต่อมาได้มีพระราชกฤษฎีกายกฐานะกิ่งอำเภอเวียงสระ อำเภอบ้านนาสาร ขึ้นเป็น อำเภอเวียงสระ ตามประกาศกระทรวงมหาดไทยลงวันที่ 1 พฤศจิกายน พ.ศ. 2514 โดยให้มีผลตั้งแต่วันที่ 16 พฤศจิกายน ปีเดียวกัน
วันที่ 23 กุมภาพันธ์ 2511 แยกพื้นที่ตำบลเวียงสระ และตำบลทุ่งหลวง อำเภอบ้านนาสาร มาตั้งเป็น กิ่งอำเภอเวียงสระ ขึ้นการปกครองกับอำเภอบ้านนาสาร
วันที่ 25 มิถุนายน 2511 จัดตั้งสุขาภิบาลเวียงสระ ในท้องที่บางส่วนของตำบลเวียงสระ
วันที่ 2 กันยายน 2512 ตั้งตำบลบ้านส้อง แยกออกจากตำบลเวียงสระ และตั้งตำบลคลองฉนวน แยกออกจากตำบลทุ่งหลวง
วันที่ 16 พฤศจิกายน 2514 ยกฐานะกิ่งอำเภอเวียงสระ อำเภอบ้านนาสาร เป็น อำเภอเวียงสระ
วันที่ 1 สิงหาคม 2521 ตั้งตำบลเขานิพันธ์ แยกออกจากตำบลคลองฉนวน
วันที่ 25 พฤษภาคม 2542 ยกฐานะสุขาภิบาลเวียงสระ เป็นเทศบาลตำบลเวียงสระ ด้วยผลของกฎหมาย
วันที่ 6 มิถุนายน 2550 จัดตั้งศาลจังหวัดเวียงสระ ในท้องที่อำเภอเวียงสระ จังหวัดสุราษฎร์ธานี มีเขตตลอดท้องที่อำเภอเวียงสระ อำเภอเคียนซา อำเภอชัยบุรี อำเภอบ้านนาสาร และอำเภอพระแสง